ོར་གྱི་གནད་ཕྱག་ལེན་ཞལ་ལས་དྲིས། བར་བར་ཐམས་ཅད་དུ་མཉེ་བ་རེ་གལ་ཆེའོ། །གཉིས་པ་སད་པ་ནི་ངང་པ་ལ་སོགས་པ་སྒོ་ངའི་ནང་དུ་ཆུ་དང་འོ་མ་བསྲེས་པ་རང་དྲོད་ཙམ་འདྲེན་པའི་སྦྱོར་པས་དྲང་། དེའང་དང་པོ་ཐིག་ལེ་རེ་རེ་གཉིས་གཉིས་གསུམ་གསུམ། དེ་ནས་སྒོ་ང་རེ་ཙམ། མཇུག་མང་དུ་དྲང་། དེ་ནས་འོ་མ་དང་ཁྲག་བསྲེས་པ། ཁྲག་རྐྱང་པ་གོང་བཞིན་དུ་དྲང་། དེའང་ལུས་ལ་མི་གཞག་པར་ཕྱིར་གདོན་ནོ། །དེ་ནས་གོང་བཞིན་དྲངས་ཏེ་ལེགས་པར་དྲངས་པ་དང་། ཕྱི་འཁྲུལ་ནང་འཁྲུལ་གྱེན་འདེད་ཀྱི་འཁྲུལ་འཁོར་བྱ་སྟེ། མདུན་རླུང་ཕྱིར་ཕུལ་ཏེ། རྒྱབ་རླུང་ནང་དུ་ཕུལ་བས་ཁ་སྣ་ནས་དྲངས་པ་དང་། རྒྱངས་ཀྱིས་ཐོན་པ་དང་། སད་པའི་གདེངས་ཐོབ་པ་ཡིན་ནོ། །ཡར་མར་གོང་ནས་འདོན་དང་ནང་དུ་མ་ལུས་པར་བྱ་སྟེ། སེང་གེ་རྣམ་རོལ་འགའ་བྱའོ།། །།གསུམ་པ་ལས་ལ་སྦྱར་བ་ནི། ཕྱག་རྒྱ་མཚན་ལྡན་ཟླ་མཚན་འཛག་པའི་ཁྲག་གི་དུས་ལ་སྦྱོར་བ་སྟེ། ཀུནྡ་བྷ་གར་ཕབ་ལ་དཀར་དམར་འདྲེས་པ་དེ་དྲངས་ཏེ། དེ་ཡང་འཁྲུལ་འཁོར་རུས་སྦལ་ཡན་ལག་བསྐུམ་པ། དམིགས་པ་ཧཱུྃ་ཕཊ་ཀྱི་མདའ་གཞུ། ཐབས་ཤེས་རབ་ཧཱུྃ་ཕཊ་ཀྱི་ཞི་དྲག་རླུང་སྟེང་གི་འོག་འདྲེན། མདུན་རླུང་ཐུར་དུ་ཐེན། རྒྱག་རླུང་གྱེན་ལ་འདྲེན་པ་དེ་ལག་ལེན་ཞལ་ལས་ཤེས་སོ། །དེ་ནས་དགྲམ་པ་ལ་སོགས་པ་བྱ་སྟེ། ཚེ་རིང་བ་དང་། འཆི་བ་བསླུ་བའི་མཆོག་ཏུ་འགྱུར་བ་དང་། ལུས་ལང་ཚོ་རྒྱས་པ་དང་། མངོན་པར་ཤེས་པ་ལ་སོགས་པ་ཡོན་ཏན་དུ་མ་འབྱུང་སྟེ་བཅུད་ལེན་ཡང་དག་པའི་གདམས་ངག་གོ །ཀུན་ལ་ཡོད་ན་ངོ་མཚར་ཆུང་། གསུམ་པ་ཐིག་ལེ་འཛག་མེད་ཀྱི་མན་ངག་ནི། ལུས་གསང་བ་གནད་ཀྱི་འཁྲུལ་འཁོར་ཆོས་གསུམ་ལྡན་དུ་བྱ་སྟེ། གླིང་བཞི་གཅིག་ཏུ་བསྡུས་པའི་ལག་པས་མཆོག་གི་རྩ་བཅིར། རོ་འཛིན་རང་གི་གནས་སུ་བསྐྱལ། དབང་པོའི་མཆོག་སྟེང་དུ་བགྲད་དེ། དེ་ལུས་དྲང་པོར་འདུག་ལ་སྤྱི་གཙུག་ཏུ་ཧཾ་གི་འོག་ཏུ་ཨོཾ་དཀར་པོ་འོད་དང་བཅས་པ་ཅིག་བསམ། ལྟེ་འོག་སོར་བཞི་གཉེར་པོ་ཆེའི་མཚམས་ན་དབུ་མའི་རྩ་སྣ་ཟད་ནས་ཁ་ཁྭ་མུ་ཁ་དང་། དུས་ཀྱི་མེ་གཉིས་གྱེས་པའི་མཚམས་ན་ཡོད། དེ་ལ་སྨན་དཔྱད་ན་བསམ་སེའུའི་གསང་ཟེར། དེ་དབུ་མའི་རྩ་སྣར་ཨ་དཀར་པོ་འོད་དང་བཅས་པ་ཅིག་བསམ། རྡོ་རྗེ་ནོར་བུའི་གོང་ན་ཁ་ཁྭ་མུ་ཁའི་རྩ་སྣ་ཡོད། དེའི་སྦུབས་ཀྱི་ནང་དུ་ཧཱུྃ་དཀར་པོ་འོད་དང་བཅས་པ་ཅིག་བསམ་སྟེ། དེ་ནས་འོག་རླུང་འཐེན་ཏེ་རླུང་འཇམ་པོ་དགང་བ་དང་དབྱུང་བ་མེད་པ་མནན་ལ་ཡི་གེ་གསུམ་ལ་དམིགས་པ་ཡུན་རིང་དུ་གཏད། དེ་ནས་སྦུབས་ཀྱི་ཧཱུྃ་གྱེན་ལ་སོང་བས་རྩ་སྣའི་ཨ་དེ་ཧཱུྃ་གི་ནང་དུ་པུར་བཅུག་སྟེ། ཧྲིལ་ཕུལ་བར་བསམ། དེ་ལ་རླུང་ཁུག་པ་སུམ་ཅུ་རྩ་དྲུག་གི་ཡུན་ཚོད་ཅིག་ཤེས་པ་དྲག་ཏུ་གཏད་དེ་གྱེན་ལ་སོང་བས་སྤྱི་བོའི་ཧཾ་དེ་གཉིས་ཀྱི་ནང་དུ་བཅུག་སྟེ་ཧྲིལ་ཕུལ་བར་བསམ། དེ་ལ་རླུང་ཁུག་པ་བདུན་ཅུ་རྩ་གཉིས་ཀྱི་ཡུན་ཤེས་པ་གཏད། དེ་གསུམ་གྱི་ནང་དུ་ཧཾ་བཅུག་སྟེ་ཧྲིལ་ཕུལ་བར་བསམ། དེ་ལ་རླུང་ཁུག་པ་བརྒྱ་རྩ་བརྒྱད་ཀྱི་ཡུན་རིག་པ་གཏད། དེ་ལྟ་བུ་ཐུན་བཞིར་བསྒོམས་པས་དུས་མ་ཡིན་པར་ཐིག་ལེ་གཡོ་བར་མི་འགྱུར་རོ། །བདེ་ཉམས་ཆུང་ན་ཡི་གེ་རྣམས་མ་བསྡུས་པར་རང་སར་ཕྲལ་ཏེ། གནས་པ་ཁོ་ན་ལ་རིག་པ་གཏད་པའམ། ཡང་ན་ཧཱུྃ་ཨ་ལ་བསྡུ་བ་ཙམ། དེ་ཨོཾ་ལ་བསྡུ་བ་ཙམ་ལ་གཏད། བདེ་བ་ཆེར་གཡོ་ན། དེ་གསུམ་གྱི་ཧཾ་བཏུམས་པ་གོང་བཞིན་ཏེ། ཉམས་དང་སྦྱར་བ་བྱའོ།། །།བཞི་པ་སྲིད་པ་ལྟེ་བསྒྱུར་གྱི་མན་ངག་ནི། བུད་མེད་ཀྱི་དུས་ཟླ་མཚན་ཆད་ནས་ཞག་གསུམ་ནས་སྐྱེས་པའི་དུས་ཉིན་པར་རླུང་རྩོལ་བ་ནས་རྒྱུ་བའི་དུས་སུ་ཡུམ་གྱི་སྦོ་གཡས་ས་ལ་ཕབ། ཡབ་ཀྱི་གཡོན་པ་ཕབ་ལ། སྙོམས་འཇུག་གི་དུས་སུ་བུད་མེད་ལ་སྐྱེས་པར་འདུ་ཤེས་བསྒོམ་ཞིང་། བུད་མེད་ཀྱི་འདུ་ཤེས་མེད་པར་བྱ། ཡུམ་གྱིས་ཡབ་ལ་ཆགས་པ་དྲག་པོ་བྱ། བྱང་སེམས་རྒྱུ་བའི་དུས་སུ་ཡབ་ཀྱི་སྲོག་དམ་དུ་བཀག་ལ་རླུང་རྩོལ་བ་ནས་དྲག་ཏུ་འབུད། སྔས་སུ་མར་རྙིང་གི་གསུར་འཇམ་པོ་བཏང་། དྲི་ཟ་ཉེ་བར་འཁོར་བའི་རྟེན་འབྲེལ་ཡིན། ཡུམ་བླ་འོག་མི་བརྗེ་བར་རྒྱུན་དུ་གཡས་འོག་ཏུ་གཞུག དེ་ལྟར་ནུབ་བདུན་བར་མ་ཆད་པར་སྙོམས་འཇུག་རེ་བྱ། ཡབ་ཀྱི་ཉིན་པར་ཐུབ་ཚད་ཀྱིས་རྩོལ་བ་ནས་རླུང་རྒྱུ་རུ་གཞུག་གོ །ཡུམ་གྱིས་བཏུབ་ཚད་ཀྱིས་གཡས་འོག་ཏུ་གཞུག ཡབ་ཀྱི་རླུང་ནུབ་གཅིག་རྩོལ་བ་ནས་རྒྱུས་ཀྱང་། ནུབ་གཅིག་སྲོག་ནས་རྒྱུས་ན་མཚེ་མ་འོང་སྲིད། ཞག་ཟུང་ལ་བུ་མོ། ཉག་ལ་བུ་འོང་། ཡར་ངོའི་ཞག་གཅིག་ཉེ་རྒྱུ། མར་ངོའི་ཞག་གཅིག་རིང་རྒྱུ། དེ་ནས་ཟླ་བ་ཕྱེད་སྙོམས་འཇུག་མི་བྱའོ། །ཡུམ་གྱི་ཞག་བདུན་པས་མི་ཉུང་བ་ཅིག་གཡས་འོག་ཏུ་གཞུག་གོ །བླ་མ་མར་པས་ཕོ་རྩ་ཀློད་ནས་མོ་རྩ་བསྡམས་པ་མོས་རྩ་རྒྱུད་འགེགས་པའི་ལུས་གནད་ཅེས་པ་ཡང་འདི་ཉིད་ཡིན་གསུངས། འདི་ལས་ཟབ་པའི་ལྟེ་བསྒྱུར་གཅིག་ཀྱང་མེད་གསུངས། སྔར་བུ་ཚ་མེད་པ་ལ་འོང་། སློབ་དཔོན་བསོད་ནམས་ལ་སོགས་པས་སྔར་མང་དུ་ཆོ་ཕྱེ་བ་ཡིན་གསུངས། ཨི་ཐི།། །།ལྔ་པ་རླུང་གི་བཅུད་ལེན་བསྟན་པ་ནི། ཁྲོ་བོའི་གཟུགས་ཀྱི་རླུང་བསྒོམ་པ་ནི། ལག་པ་སོར་མོ་བྲང་གི་ཐད་ཀར་བཅེར་ཏེ་ཁ་སྒོར་བསྟོད་ལ། རྐང་པས་སྐྱིལ་ཀྲུང་བཅས། ལུས་ལྷུ་གཟུགས་ཧྲང་ངེ་བ་ཁྲོ་བོ་བཞིན་བྱས། མིག་གྱེན་ལ་བགྲད་དེ། བྱད་ཀྱང་ཁྲོ་བྱད་དུ་བྱས་ཏེ། མགོ་མས་ཡར་བསྟོད་ཅིང་རླུང་དྲག་ཏུ་རྔུབས་ལ་ཐུབ་ཚད་བཟུང་། མི་ཐུབ་ཙ་ན་སྣ་ནས་དལ་བུས་བཏང་། དེ་ལྟར་ལན་བདུན་ལ་ཐུན་རེ་བྱས་པ་ཞག་རེ་ལ་ཉི་ཤུ་རྩ་གཅིག་རེ་བྱའོ། །རྒས་མེད་གཉེར་མ་ཅན་དང་སྐྲ་དཀར་གཉེར་མ་འཇོམས། །ཚེ་ནི་ཉི་ཟླ་མཉམ་ཞིང་བར་ཆད་བགེགས་མི་ཚུགས། །འཇིགས་བྱེད་ཁྲོས་པའི་གཟུགས་དང་ཅུང་ཟད་མཉམ་པ་ཡིན།། །།དྲུག་པ་འཆི་བ་བསླུ་བ་ནི། འཁྲུལ་འཁོར་ཙོག་པུར་འདུག་སྟེ། གྲེ་མོ་གཉིས་པུས་མོའི་སྟེང་དུ་བཞག ལག་པའི་སོར་མོ་ལྷག་པར་བསྣོལ་ཏེ་མཐེ་བོང་གཉིས་ཀྱིས་ལོངས་སྤྱོད་ཀྱི་རླབས་མནན་ཏེ། ཙེན་བཏེག་པ་དང་། རླུང་སྲོག་རྩོལ་གཉིས་ནས་དྲག་ཏུ་ཤད་ཤད་བུད་པ་བརྒྱ་རྩ་བརྒྱད་བྱ་སྟེ། ཉི་ཟླ་བསྐྱོད་ནས་ལྷག་མ་སྤང་བའོ། །དེ་ནས་ནམ་ཐོ་རངས་ཀྱི་དུས་སུ་ནམ་མཁའ་མཐོང་བར་འདུག་སྟེ། ལུས་ཕྱི་ཡི་དམ་ནང་སྟོང་པར་བསྒོམས་ཏེ། བླ་མ་རིགས་ཀྱི་བདག་པོས་དབུར་བརྒྱན། དེ་ནས་རླུང་ཁ་ནས་སྒྲ་མེད་འཇམ་ལ་རིང་བ་རྔུབས་ཏེ་ཁམས་གསུམ་གྱི་ནམ་མཁའ་ཁ་རུ་སིབ་སིབ་སོང་བས་ལུས་སེམས་ཐམས་ཅད་སྐྱེ་འཆི་མེད་པར་ནམ་མཁའི་རང་བཞིན་དུ་སོང་བར་བསམས་ལ། མཐེ་བོང་གིས་ལོངས་སྤྱོད་ཀྱི་རླབས་བསྡམས། རླུང་ཁ་སྦྱར་ཐུབ་ཚད་ཅིག་བསྒོམས་ཏེ། མི་ཐུབ་ཙ་ན་རང་གི་གནས་སུ་ཉལ་ཞི་རུ་གཞུག སྟོང་སྒྲེགས་བྱུང་ན་འཆི་བ་བསླུས་པའོ། །དེ་ནི་སྟོང་པ་རྔུབས་པས་འགྲོ་བ་འཚོ་བའོ།། །།བདུན་པ་དབང་སྡུད་ནི། འཁྲུལ་འཁོར་གྱི་སྐྱིལ་ཀྲུང་དུ་གནས་ཏེ་ལག་པ་གཉིས་དཀུར་བཞག མགོ་བོ་གཡོན་དུ་ཅུང་ཟད་འདུད་པར་བྱ་སྟེ། དེ་ནས་དང་པོ་བདེ་བ་སྐྱེད་པ་དང་། གཉིས་པ་དབང་དུ་བསྡུ་བ་གཉིས་ལས། དང་པོ་ནི་རང་གི་ལྟེ་བར་པདྨ་དཀར་པོ་འདབ་མ་བརྒྱད་པ་ཅིག་བསམ། དེའི་ལྟེ་བར་ཁམས་བྱང་ཆུབ་ཀྱི་སེམས་ཀྱི་རང་བཞིན་ཧྲཱིཿདཀར་པོ་ཅིག་བསམ། འདབ་མ་བརྒྱད་ལ་ཐིག་ལེ་དཀར་པོ་རེ་བསམ། དེའི་དབུས་ཀྱི་ཧྲཱིཿལ་སེམས་གཏད་དེ། རླུང་བཟུང་བས་འདབ་མའི་ཐིག་ལེ་ཐམས་ཅད་ཕྲི་ལི་ལི་གཡོ་བར་བསམས་ལ། རླུང་སེམས་དྲག་ཏུ་བསྒྲིམ་པས་བདེ་བ་མི་སྐྱེ་མི་སྲིད་དོ། །གཉིས་པ་དབང་དུ་བསྡུ་བ་ནི། བདེ་བ་དེའི་ངང་ནས་ལྟེ་བའི་པདྨ་འདབ་བརྒྱད་དེ་གང་དབང་དུ་བྱ་བར་འདོད་པ་དེར་བསམས་ལ། དེའི་འདབ་མ་བརྒྱད་ལྟེ་བ་དང་དགུ་ལ་ཧྲཱིཿདམར་པོ་དགུ་བསམ། དེ་ནས་རྗེས་སུ་ཆགས་པའི་སེམས་ཀྱིས་ལྟེ་བའི་ཧྲཱིཿལས་འོད་ཟེར་དམར་པོ་ཅིག་བྱུང་སྟེ། རང་གི་སྣ་བུག་གཡས་ནས་སོང་ནས་གང་དབང་དུ་བྱ་བ་དེ་ལ་ཕོག་པས་དེའི་ལུས་དམར་ཀམ་སོང་སྟེ། བདག་ལ་མངོན་པར་ཕྱོགས་པར་བསམས་ལ་རླུང་དྲག་ཏུ་རྔུབས་པས་རང་དབང་མེད་པར་འོད་ཀྱི་རྣ་ལ་དྲངས་ཏེ་པདྨ་དེ་ལ་བསྟིམ། དེ་ནས་ཧྲཱིཿདགུ་པོ་དེ་བུང་བ་ལྟ་བུས་གཟི་རི་རི་གཞིབས་པས་པདྨ་དེ་ནག་ཆིམ་སོང་བར་བསམ། ཧྲཱིཿདགུ་པོ་དེ་དབུ་མ་ལ་ཐིམ་སྟེ་དེ་ལྟེ་བར་ཐིམ་པར་བསམ། མི་ཆེན་དབང་དུ་བསྡུ་ན་ལྕགས་ཀྱུ། ཕལ་པ་དབང་དུ་བསྡུ་ན་ཞགས་པ། བུད་མེད་དབང་དུ་བསྡུ་ན་བདྨའི་ཕྲེང་བ། རྡོ་རྗེ་མཛུབ་གང་བ་ཟངས་ལས་བྱ། གོ་རིམ་བཞིན་དུ་ཛཿཧོཿཧཱུཾ། ཨོཾ་བཾ་ཧྲཱིཿཨཱ་ཀརྵ་ཨཾ་གུ་ཤ་ཛཿ ཞེས་ཁྲི་བརྗོད། གོང་བཞིན་དུ་དགུག་གཞུག་མང་དུ་བྱ་སྟེ། དར་དམར་པོས་དྲིལ། ཟ་འོག་གི་ཐི་གུས་བཅིངས་ཏེ་ལྟེ་བའི་ཐད་དུ་བཅང་། ཅུང་ཟད་ཐོགས་ན་མ་ཚོར་བར་ལུས་ལ་རེག་པས་སོ། །གི་ཝང་ཙནྡན་དམར་པོ་འབྲི་མོག་སིན་དྷུ་ར་པདྨ་རཀྟ་དྲི་ཆུ་ལ་སྦྱར་བའི་ཐིག་ལེ་དཔྲལ་བར་བྱའོ། །དེའི་དུས་སུ་བདག་ཉིད་འདོད་འདུན་དུང་པ་བྱུང་ན་དབང་དུ་འདུས་པའི་རྟགས་ཡིན་པས་རྣམ་རྟོག་དེ་དབང་དུ་བསྡུ། དེ་ནས་ཡུལ་ཐོ་ལོགས་སུ་འཁོར་དུ་འོང་། དེ་ལ་ཟས་དང་ནོར་གྱིས་འབྲེལ་བྱ། གཏམ་དང་ཅམ་ཅམ་མི་བྱ། དེ་ནས་མྱུར་དུ་སྲོག་ཟིན་པར་འགྱུར་རོ། །གནད་རྣམས་ཞལ་ལས་ཤེས་པར་བྱ། འདིས་གང་ཡང་དབང་དུ་མི་འདུ་མི་སྲིད། མང་དུ་ཆོ་ཕྱེ་བ་ཡིན་གསུང་ངོ་།། །།བརྒྱད་པ་ནད་འགྲོལ་གདོན་འགྲོལ་གྱི་གདམས་པ་ནི། འཁྲུག་འཁོར་སྐྱིལ་ཀྲུང་བཅའ་ལག་པ་ནུ་མའི་ཐད་དུ་སྦྱར། ལག་མགོ་སྤར་བ་བསྐུམ་མེ་བ་སྤར་འཛིང་བྱེད་པ་ལྟ་བུར་བྱ། ལྟོ་བ་སྒལ་པ་ལ་སྦྱར་ཏེ། མིག་གྱེན་ལ་བགྲད་དེ། སྟེང་རླུང་དྲག་ཏུ་བཟུང་ལ་བཞིན་ཁྲོ་བྱད་ཀེང་རུས་འདྲ་བ་བྱས་རླུང་ཐུབ་ཚད་དུ་དགག དེ་ལྟར་ལན་མང་དུ་བྱས་ཏེ་དེ་སྐྲན་དང་དམུ་ཆུ་ལ་སོགས་པའི་ནད་གཅོང་ཐམས་ཅད་ལས་གྲོལ་བར་བྱེད་དོ། །གདོན་འཇིགས་མོ་མི་ལྟ་ཞིང་ཐམས་ཅད་ལས་གྲོལ་བར་བྱེད་དོ། །དུས་མཚན་ཁྲོས་པའི་གཟུགས་ཏེ་ཅུང་ཟད་གཉན་པ་ཡིན།། །།དགུ་པ་ནོར་བསྒྲུབ་པ་ནི། ལོའི་དུས་དབྱར་དགུན་ཉི་མ་ལོག་པའི་དུས། ཞག་གི་དུས་སྔ་དྲོ་དང་པོ་རླུང་གི་དུས་སྲོག་ནས་རྒྱུ་བའི་དུས་སུ་འཁྲུལ་འཁོར་ནོར་རྒྱུན་མཛེས་མའི་གཟུགས་ཏེ། རྐང་པ་གཡོན་བརྐྱང་གཡས་པ་བསྐུམ་པའི་རྟིང་པས་བཤང་གཅིའི་བར་བསྡམས། མགྲིན་པ་དྲངས་ལ་དགུ་བར་བྱ། ལག་པ་རིན་པོ་ཆེ་འོད་འབར་བའི་ཕྱག་རྒྱ་ལྟེ་བར་བཅའ། རང་ཉིད་ལྷ་མོ་ནོར་རྒྱུན་མ་སྐུ་མདོག་སེར་མོ་ཞབས་གཡོན་བརྐྱང་གཡས་བསྐུམ་པ་ཕྱག་ན་རིན་པོ་ཆེ་འོད་འབར་བ་ལྟེ་བར་འཛིན་པ། རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ་ཅིག་བསམ། དེའི་ལྟེ་བར་རིན་པོ་ཆེ་འོད་འབར་བ་རྃ་སེར་པོས་མཚན་པ་ཅིག་བསམ། དེ་ནས་རླུང་སྲོག་ནས་ཕྱིར་རྒྱུ་བའི་དུས་སུ་རྃ་དེ་ལས་འོད་སེར་པོ་ཅིག་འཕྲོས། དེས་འཇིག་རྟེན་གྱི་ཁམས་ཐམས་ཅད་ཀྱི་ལོངས་སྤྱོད་ཀྱི་དངོས་གྲུབ། སྒོས་རང་གང་འདོད་པ་དེ་རང་དབང་མེད་པར་དབང་དུ་བསྡུས་ཏེ། རླུང་ནང་དུ་འཇུག་པ་ན་འོད་ཀྱིས་དེ་ཐམས་ཅད་དྲངས་ཏེ་ལྟེ་བའི་རིན་པོ་ཆེ་ལ་ཐིམ། དེ་ལྟར་རླུང་འབྱུང་འཇུག་དང་འོད་ཟེར་སྤྲོ་བསྡུ་རླུང་ཁུག་པ་གཉིས་བརྒྱ་ཉི་ཤུ་རྩ་ལྔ་བྱ། ས་རླུང་རྒྱུ་བ་དང་འཛོམ་ན་ལེགས། དེ་ནས་ཟླ་བ་འགྱངས་པ་ལས་རང་ལུས་གཞན་ལུས་གཉིས་ལས་གཞན་ལུས་གཞན་དུ་ཤེས་པར་བྱ། རང་ལུས་ཀྱི་གདམས་པ་ནི་ལག་པ་གཡས་གསེར་ཆེན་གནད། གཡོན་པ་རྡོ་རྗེ་རྩེ་ལྔ་པ། རིན་ཆེན་མང་གི་བརྩེ་བར་བྱ། ཟླ་བ་གནས་ནས་འཕོས་ཏེ་འོད་མགོ་གཡོ་བ་ནས་ལྟེ་བའི་རིན་པོ་ཆེ་དེ་ཇེ་ཆེ་འཇིག་རྟེན་ཁམས་གྱི་ནོར་གྱིས་བསྡུས་པ་དེ་ཇེ་རྒྱས་ལ་མཐར་ཟླ་བ་མཆོག་གི་ཟེར་བར་སླེབས། འོད་ཀྱིས་ལུས་ཐམས་ཅད་གང་བ་དང་། ལྟེ་བའི་རིན་ཆེན་ཇེ་ཆེ་ལ་ལུས་ཐམས་ཅད་དེའི་ངོ་བོར་གྱུར། ནོར་གྱི་དངོས་གྲུབ་ནམ་མཁའི་ཁམས་དང་མཉམ་པར་བསམ། དེ་ནས་ཟླ་བ་དེ་རླུང་གི་སྦྱོར་བས་དྲང་ཞིང་དགྲམ། རང་ལུས་ནོར་བུར་གྱུར་པ་དང་། །དངོས་གྲུབ་ནམ་མཁའ་མཉམ་པ་དེ། །མི་འགྱུར་བརྟན་པར་བྱས་པར་བསམ། །དེ་ལྟར་སྦྱོར་སྐོར་དེ་རྣམས་ཚར་བ་ཅིག་རླུང་སྲོག་རྩོལ་ནས་མ་འཕོས་པ་ལ་ཚར་དགོས་སོ། །དེ་ལྟར་རྒྱས་པའི་དུས་ནས་བཟུང་ནས་རོ་ཧི་ཏའི་དུས་ན་སྲོག་ནས་རྒྱུ་བའི་དུས་ཉམས་སུ་བླང་སྟེ། ཞག་ཉི་ཤུ་རྩ་གཅིག་གིས་འགྲུབ་པར་འགྱུར་རོ། །དེའི་དུས་ན་ལོངས་སྤྱོད་ལ་འདོད་འདུན་དུང་བ་བྱུང་ན་གྲུབ་པའི་རྟགས་ཏེ། རྣམ་རྟོག་དབང་དུ་བསྡུ། དེ་ནས་དང་པོ་ཟས་དང་ནོར་ཕྲན་ཚེགས་འདུ་སྟེ། དེ་ཐམས་ཅད་བདག་ཏུ་མི་བཟུང་བར་འཕྲལ་ལ་སྦྱིན་པ་བཏང་། དེ་ནས་རིམ་གྱིས་སྤྲིན་བཞིན་འདུ་སྟེ་ཐམས་ཅད་བདག་ཏུ་མི་བཟུང་། བདག་ཏུ་བཟུང་ན་དངོས་གྲུབ་ཡལ་ནས་འགྲོའོ། །ཞག་ཉི་ཤུ་རྩ་གཅིག་གིས་མ་གྲུབ་ན་ཕྱིད་ལོ་ཉི་མ་ལོག་པའི་དུས་ན་སྤོགས་ཆོག་ཞག་བདུན་བྱ། དེས་མ་གྲུབ་ནའང་ལོག་ནོན་ཞག་གསུམ་བྱ། དེས་མི་འགྲུབ་མི་སྲིད་གསུངས།། །།བཅུ་པ་རང་གཞན་ཕྱི་མར་གར་སྐྱེ་བརྟག་པ་ལ་གསུམ། བསྙེན་པ་དང་། སྒྲུབ་པ་དང་། ལས་ལ་སྦྱར་བའོ། །དང་པོ་ནི། དབེན་པའི་གནས་སུ་མཚམས་དམ་དུ་བཅད་ལ། མཎྜལ་ཁྲུ་གང་བ་ཅིག་བ་བྱུང་རྣམ་པ་ལྔས་བྱུགས་ལ། དབུས་སུ་མེ་ཏོག་ཚོམ་བུ་ཆེ་བ་གཅིག་དགོད། དེའི་སྟེང་དུ་བྱང་ཆུབ་ཆེན་པོའི་སྐུ་རབ་གནས་བྱས་པ་ཅིག་བཞུགས་སུ་གཞུག སྤྱིར་པཱུ་ཛ་བཟང་དུ་བཤམ། ཁྱད་པར་དུ་མར་དཀར་གྱི་མར་མེ་རྒྱུན་མི་ཆད་དུ་དབུལ། དེ་ནས་རང་ཁྲུས་བྱས་གོས་གཙང་མ་བགོས་ཏེ། ཤ་ཆང་དང་སྒོག་བཙོང་ལ་སོགས་པ་རྨེ་བའི་ཁ་ཟས་སྤངས་ལ། དཀར་གསུམ་ལ་སོགས་པ་བསྟེན་ཏེ། ཁ་ནུབ་ཏུ་བལྟས་ལ། བྱང་ཆུབ་མཆོག་ཏུ་སེམས་བསྐྱེད་ལ་བདུན་རྣམ་པར་དག་པས་བསོད་ནམས་བསགས་ཏེ། དེ་ནས་སྟོང་པའི་ངང་ལས་རང་སྐད་ཅིག་གིས་བྱང་ཆུབ་ཆེན་པོར་བསྒོམ། མདུན་གྱི་རྟེན་དེ་ཡང་བྱང་ཆུབ་ཆེན་པོར་བསྒོམ། དེ་ལ་པཱུ་ཛ་ལྔས་མཆོད་ལ། ཨོཾ་མུ་ནེ་མུ་ནེ་མ་ཧཱ་མུ་ན་ཡེ་སྭཱ་ཧཱ། ཞེས་ཁྲི་ཕྲག་གཅིག་གིས་བསྙེན་པ་བྱས་ལ་མཚན་མོ་ཉལ་བའི་དུས་སུ། མགོ་ནུབ་ཏུ་བསྟན་ཏེ་མདུན་དུ་བྱང་ཆུབ་ཆེན་པོ་འོད་ཁོ་རེ་བཞུགས་པར་བསམས་ཏེ། དེའི་འོད་ཀྱི་རང་གི་ལུས་ཀྱི་ནང་དང་ཤེས་རྒྱུད་སྣང་བ་ཐམས་ཅད་དཀར་ས་ལེ་ཡོད་པར་བསམས་ལ་དེའི་ངང་ནས་གཉིད་ལོག་གོ །གཉིས་པ་སྒྲུབ